“Die enkelsnit beteken vir my persoonlik baie, want ek en my vrou moes leer om tyd vir mekaar te maak nadat ons twee wonderwerkies gebore is. ŉ Tweeling hou ons heeltemal weg van die dinge wat ons as ŉ paartjie altyd saamgedoen het, maar ons sal hulle vir niks wil verruil nie,” sê hy.
“Die storie van hierdie video handel oor my eie lewe. Ek besef dat ons ŉ afspraakaand (date night) nodig het en soos wat ek die liedjie skryf, dink ek aan die perfekte afspraak saam met my geliefde,” vertel Louw.
Louw woon in Langebaan aan die Weskus en het die kuns bemeester om gehore in die palm van sy hand te hou met sy veelsydigheid en hartlike verhoogpersoonlikheid. Hy kom uit ’n familie vol musikante en glo dat musiek deur sy are vloei. Hy en sy pa speel nou nog so af en toe saam kitaar.
Sy ouerhuis was altyd vol musiek, veral Amerikaanse Country-snitte, en dit is waar sy liefde en passie daarvoor gebore is. Alhoewel hy homself (met die hulp van sy tannie) leer kitaar speel het, en hy deel was van die Supernovas, het hy eers saam met sy pa ’n sakeonderneming begin voordat sy solomusiekloopbaan, wat in 2004 afgeskop het, amptelik vlam gevat het.
Wanneer Louw nie besig is om liedjies te skryf of op te tree nie, hou hy ook daarvan om kitare te versamel en deel hy ook dat hy graag ’n argitek of ingenieur sou wou wees as musiek nie vir hom uitgewerk het nie.
“Ek is mal oor kitare en het ’n hele versameling Gibsons en Fenders, alhoewel ek nie noodwendig die beste kitaarspeler is nie,” vertel hy met ’n vonkel in sy oog.